至於上周阿Man表示，G20峰會只要帶嚟好消息，5G股應可受惠，仲要侵侵忽然大發慈悲放生華為，除咗5G概念股有追捧，就連貿易戰最大受害者之一嘅手機設備股，整個板塊今日大翻身，瑞聲(02018)及舜宇(02382)更齊升9%，包辦最大升幅成份股冠亞軍。至於5G概念股，阿Man至愛嘅中國鐵塔(00788)半日升4.9%，話咗股價企定2元樓上，再向上無走雞，睇嚟2.2元呢一關好快再見。值得留意係5G設備股好似長飛光纖(06869)落後得緊要，現價上車再大跌風險有限，估值夠晒平，中線收集諗得過。
踏入7月亦正式放暑假，濠賭股又炒行業旺季，加上澳門博彩收入連升番兩個月，總算為受續牌不明朗因素困擾嘅濠賭股帶嚟好消息，又係買股買龍頭中嘅龍頭，要揀當然係銀娛(00027)秤先。